Oikeusministeriö
Lainvalmisteluosasto
Yksityisoikeuden yksikkö
PL 25
00023 Valtioneuvosto

oikeusministerio@om.fi

Viite	Lausuntopyyntönne OM 21/41/2011

KULUTTAJANSUOJALAIN UUDISTAMINEN

Oikeusministeriö on pyytänyt lausuntoja lainsäädäntöneuvos Marjo Lahelman arviomuistiosta kuluttajansuojalain muutostarpeista sekä Kuluttajaviraston aloitteesta puhelinmyynnin sääntelyn uudistamisesta. Energiateollisuus ry (ET) kiittää mahdollisuudesta lausua ja toteaa lausuntonaan seuraavaa: 

Arviomuistio kuluttajansuojalain muutostarpeista

ET:llä ei ole lausuttavaa Lahelman muistiosta. 

Kuluttajaviraston aloite puhelinmyynnin sääntelyn uudistamisesta 

Aloitteessaan Kuluttajavirasto ehdottaa mallia, jossa puhelinmyynti edellyttäisi kuluttajan ennakkosuostumusta (”opt-in”) samalla tavalla kuin sähköisen suoramarkkinoinnin kyseessä ollessa. Tällöin kuluttaja voisi omalla aktiivisella tahdonilmaisullaan päättää, miltä yrityksiltä hän haluaa vastaanottaa puhelinmyyntiä ja voisi näin ollen varautua markkinointiin etukäteen. Toissijaisena vaihtoehtona voitaisiin harkita viranomaisen ylläpitämän suoramarkkinoinnin kieltorekisterin (”opt-out”) perustamista. Kuluttajaviraston mielestä rekisterin toimivuus edellyttäisi kuitenkin tehokkaita sanktioita kieltoa rikottaessa. 

ET on tietoinen myös sähkön vähittäismarkkinoilla viime vuosina esiintyneistä puhelinmyynnin epäkohdista. ET haluaa kuitenkin korostaa, että tietojemme mukaan sähköalalla esim. yhteydenottoja kuluttajaviranomaisiin aiheuttaneita puhelinmyyntiongelmia on ollut vain muutamalla toimijalla. Valtaosalla toimijoista ei ole ollut ongelmia omassa toiminnassaan.

Pidämme aloitteen ensisijaista ehdotusta kuluttajan yhtiökohtaisesta ennakkosuostumuksesta kilpailun kannalta merkittävässä määrin haitallisena. Puhelinmyynnin kieltämisellä tai merkittävällä rajoittamisella olisi huomattava vaikutus myyjänvaihtoaktiivisuuteen sähkömarkkinoilla. Iso osa myyjänvaihdoista jäisi tämän seurauksena todennäköisesti tekemättä. Puhelinmyynti on alalle tulevalle uudelle toimijalle merkittävä, jollei jopa ainoa, alkuvaiheen myyntikanava. Sähkömarkkinoiden kilpailun edistämisen kannalta puhelinmyyntiä ei tulisi rajoittaa nykyisestä ratkaisevasti. 

Kuluttajaviraston aloitteen ensisijainen ehdotus ennakkosuostumuksen vaatimisesta olisi vaikutuksiltaan lähes samanlainen kuin puhelinmyynnin kieltäminen kokonaan. Tämä olisi hyvin voimakas toimenpide suhteutettuna alalla esiintyneisiin ongelmiin, jotka ovat kohdistuneet vain hyvin rajalliseen joukkoon toimijoita.
Kilpailuvaikutusten lisäksi se olisi ongelmallinen myös valvonnan kannalta. Miten jatkossa pitäisi todentaa, että myyjällä on ollut lupa soittaa asiakkaalle? Mikä olisi riittävä ja luotettava tapa asian varmistamiseksi?

ET:n näkemyksen mukaan nykyinen sääntely ja ohjeistus ovat riittäviä ja oikeansuuntaisia. Puhelinmyynnissä esiintyneiden ongelmien ratkaisemiseksi tulisi enemminkin pohtia virheellisen toiminnan valvonnan tehostamista ja mahdollisuuksia virheellisen toiminnan nopeampaan keskeyttämiseen. ET jakaa Kuluttajaviraston huolen valvontakeinojen puutteellisuudesta. Olisi tärkeämpää kehittää valvontaa ja sanktioita kuin rajoittaa puhelinmyyntiä.  

Jos kuitenkin vastoin näkemystämme nähdään välttämättömäksi puuttua puhelinmyynnin ongelmiin muutoinkin kuin valvontatoimia tehostamalla, ET pitää toissijaisena vaihtoehtona esitettyä viranomaisen ylläpitämää suoramarkkinoinnin kieltorekisteriä (”opt-out”) kilpailun kannalta todennäköisesti vähemmän haitallisena vaihtoehtona kuin ”opt-in” –mallia. 

Tällainen kieltorekisteri varmistaisi riittävästi niiden kuluttajien suojan, jotka haluavat kieltää puhelinmyynnin. Sen kilpailua rajoittavat vaikutukset olisivat jonkin verran ”opt-in” –vaihtoehtoa pienemmät, mutta mahdollisesti tässäkin vaihtoehdossa merkittävän haitalliset. Kuluttajien tosiasialliset mahdollisuudet saada vaihtoehtoisia tarjouksia heikkenisivät. Valvontamahdollisuuksien suhteen virallinen rekisteri olisi toki parempi ratkaisu kuin yksittäisille toimijoille erikseen annettavat suostumukset puhelinmyyntiä varten.

Mahdollinen uusi rekisteri tulisi suunnitella huolellisesti. 

Yhteenvetona toteamme, että puhelinmyyntiä rajoittavat toimet olisivat kilpailun edistämisen kannalta erittäin haitallisia. Puhelinmyynnin ongelmien ratkaisemiseksi tulisi pohtia, miten kuluttajaviranomaisen valvontakeinoja voidaan tehostaa nykyisestä. 

Ystävällisin terveisin

Energiateollisuus ry

Juha Naukkarinen
toimitusjohtaja